આજે તો અમિતાભના નિવાસસ્થાન ‘પ્રતીક્ષા’ અને ‘જલસા’ની બહાર દિગ્ગજ દિગ્દર્શક-નિર્માતાઓની લાઈનો લાગે છે પણ આ મહાનાયકને એક ફિલ્મમાં એક મિનિટના રોલ માટે દિવસોના દિવસો સુધી લાઈનમાં ઊભું રહેવું પડતું હતું. અમિતાભ પર રિજેક્શનના એટલા ધબ્બા વાગ્યા કે એક દિવસ નક્કી કરી લીધું કે હવે ફિલ્મોની દુનિયા સમેટીને ઘરે જતું રહેવું છે. તેમણે તેમના પિતા હરિવંશરાય બચ્ચનને કહ્યું કે, “બાબુજી, કદાચ આ દુનિયા માટે હું મિસફિટ છું. કોઈ મને હીરો તરીકે લેવા તૈયાર જ નથી.” ત્યારે હરિવંશરાય બચ્ચન એટલું બોલ્યા કે, “બેટા, તું બલરાજ સહાનીને ઓળખે છે? તે કેવા લાગે છે? બલરાજ સહાનીને જોઈને તેમાંથી પ્રેરણા લે.” અને અમિતાભે ફરી ઑડિશન આપવાનું શરૂ કર્યું.